<classify> KITUO cha Redio cha Magic FM kinatarajia kufanya tamasha kubwa leo kwenye viwanja vya Shule ya Msingi Tandale na Hekima kwa ajili ya kusherehekea miaka 18 toka kuanzishwa kwake, huku mgeni rasmi akitarajiwa kuwa Mkuu wa Mkoa wa Dar es Salaam Paul Makonda.Akizungumzia tamasha hilo jana Mkuu wa vipindi na maudhui wa Redio hiyo Orest Kawau alisema kwa kushirikiana na Kampuni ya Mchezo wa kubahatisha ya Daka wataadhimisha kwa njia ya kutoa zawadi kwa wasikilizaji wa kituo hicho watakaojitokeza kwa wingi siku hiyo.Alisema katika kuadhimisha miaka hiyo wamefanikiwa kwa kiasi kikubwa ikiwemo kusikika mikoa mingi pamoja na njia ya mtandao inayopatikana duniani kote. Tunawashukuru wadau mbalimbali yakiwemo Makampuni yanayotangaza nasi na wasikilizaji wetu kwa kutuunga mkono kwa kipindi chote tangu tumeanza hadi sasa tunajivunia mengi, mmekuwa pamoja nasi katika mafanikio tunayojivunia leo, alisema.Kawau aliwahimiza watu wajitokeze kwa wingi ili kunufaika na zawadi mbalimbali zitakazotolewa katika promosheni kwenye tamasha hilo ikiwemo fulana huku akitaja kauli mbiu yao kuwa ni ijue afya yako. Naye balozi wa mchezo wa kubahatisha wa Daka Salum Manfizo alisema watatumia tamasha hilo kuendelea kuwainua watu wa hali ya chini kupitia mchezo huo. Watakaohudhuria tamasha hawataondoka bure, watajifunza namna ya kunufaika kiuchumi kwa nguvu ya Sh. 500 na kuendeleza maisha yao,alisema.  <topic>: KITAIFA 